《送都属八舍弟桂林买马一首》
宋代·苏籀

夷德贪婪汉财贿，莫惜金多能使鬼。
喷玉难拘伏淑式，上驷超摇献天子。
子今叱双湘南裔，桂岭下下复高高，
鸟惊兽骇征人喟。当官官事从容理，
思马斯臧由此始。雷尾风騣未平齿，
绝壑踔山如历块。执驱效牵髯校尉，
槽枥经由书殿最。谢公总统修戎备，
二柄德刑兼两寄。不矜吾党愈推能，
宵旰潜心活国计。杂沓英豪乘虎骑，
日闢神州一百里。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。